S'incontru fortunadu

         EGLOGA

                  1.
Prite tantu mi cheres tribulare?
Ite nd'has de ischire sa chi addoro?
Non ti poto, Gisella, cuntentare;
Tumba custu segretu hat in su coro...
Amend'una ch'ignorat de l'amare
Tres annos in silenziu m’addoloro,
E m'obbligas a narrer in s'istante
Su ch'ignorat sa mia car' amante?

                  2.
Ajò! Gisella, faghela finida,
Chi totu sun faeddos a su entu;
Perder dia sienda, onor' e vida
Solu pro dare a tie unu cuntentu:
Como però cumbenit chi difida,
Ti devo contraigher in s'intentu;
Ca mancu tue dias cumpatire,
Si sa ch'amo benzeras a ischire...

                  3.
Da ch'ischis cantu est digna, timo forte
Chi tue puru indozile mi fuas:
Ahi! senza lu cherrer mi dàs morte
Cun sas preguntas innozentes tuas…
E da' una chi fit pro peus sorte
Como sas penas mias sunu duas:
Solu ti bastet narrer de un improntu
Chi sa ch'amo in bellesa no hat cunfrontu.

                     4.
Bella in totu sos puntos e grasciosa
Che-i s'amante mia non peruna;
Est in mesu a fiores una rosa,
Est in mesu a istellas una luna;
Ue mustrat sa faccia sua hermosa
Boltat in bona sa mala fortuna.
Tantu chi fissa tenzo sa idea
Chi piùs che mortale siat dea...

                     5.
Una goie dechid'a primore
Pro ch'in totue chirches est debadas;
Sua frizzas infogadas de amore
Risos, faeddos suos e miradas;
In su monte non ch'hat unu pastore
Ch'in su totu las happet iscansadas...
Ite fatto, mischinu? Si piùs naro,
Cantu devo cagliare ti declaro!

                    6.
Esternende sa mia passione,
Intro in peus affannos e trambustu;
Ma non siat chi mai mi abbandone,
Disgustende s'amante, a fagher custu:
De s’äma no mi restet un anzone
Prima chi di'a issa unu disgustu;
Sos canes mios mi manighen biu
Pro restare cun issa in disafiu.

                    7.
Si m'odiat su caru amad'oggettu
E addite piùs m'avvreschet die?
Mancu pro cussu t'armas de dispettu,
Ti mustras inconada contra' a mie!
Eppuru solu so pro tropp' affettu
Custrintu a cumportaremi goie;
Ma procantu ch'insistis da-e nou,
Appago su disizu istranu tou.

                     8.
Tota t'isvelo sa fiamm' antiga,
Si promittis de m'esser indulgente;
Ca tenes cara subr’a ogn’amiga
Sa chi m'hat accisadu coro e mente;
Cun giuramentu edducas ti m'obbliga
Chi pustis de su nadu no mi pente...
Tue lu giuras?... Como a sa segura
Poto narrer chi' est tanta hermosura...

                     9.
Ben' a inoghe e de' custa funtana
Intro s'abba sos bellos ojos fissa...
Cussa chi bides giovana galana,
Cussa est s'amante mia, cussa est issa...
Ma, corzu! it' est cust'ira subitana?
Non curas giuramentu e ne promissa?
Pustis ch'a faeddare mi has forzadu
M'accajonas de haer faeddadu?

                     10.
Mentres a cantu inzidias m'avvenzo,
Sas miradas cunvertis in pugnale?
Ahi! chi como in giaru a bider benzo
Chi sa bellesa tua mi est fatale...
Mi caglio e ca mi caglio male tenzo,
Faeddo e ca faeddo tenzo male;
Caglio e faeddo senza culpa mia
E mi trattas cun tanta tirannia?

                     11.
Prite, Gisella mia ojos d'incantu,
Mi turmentas in modu goi feu?
De te dignu non so; ma dignu tantu
No che nd'hat in Sardigna a parrer meu;
Forsi si diat dare custu äntu
Titire vanitosu o Melibeu?
Zertu ch' a mancu insoro non mi creo
Pro chi meriten issos sa chi am' eo...

                     12.
Pro tenner preferenzia simìle
It’han issos de sobru cunsighidu?
Eo puru cunsorz' happo e coile
E truv'äma simmai sind’hat bidu;
Eo puru manizo su fusìle
E piùs d'una fera happo feridu;
Eo puru... Ma lassa s'arrennegu...
Cumpatimi, si t'amo; amor'est zegu!

                    13.
Pensa chi cun cust'impedu improvisu,
Tropp'ingiusta cun megus ti declaras...
Tue pares calmada! It' has dezisu?
Ite pensas, Gisella? ite mi naras?
Rispondemi... Ma bastat cussu risu
Chi dulche ti fiorit in sas laras;
Cun cussu risu naras troppu in giaru
Ch'in vanu non ti adoro e chi m'has caru!

                   14.
Finis tue ses mia a ogni costu,
Ca su morrer pro te m'est cant'e pagu:
Bènind'a brazzos mios, chi ripostu
Ogni gosu happ'in te, ogni divagu!
Beneittos sos passos chi happo postu
Pro fagher in cust'ädde meriagu!
S'acchistu fattu no est bagatella:
Est mia s'adorabile Gisella!

Bonorva, 18…